ระเบียบคณะกรรมการคุ้มครองผู้บริโภค

ว่าด้วยการดําเนินการเกี่ยวกับการฟ้องคดีและการใช้สิทธิและอํานาจฟ้องของสมาคมและมูลนิธิ

พ.ศ. 2560

-----------------------------------

          โดยที่เป็นการสมควรกําหนดระเบียบเพื่อให้สมาคมหรือมูลนิธิที่คณะกรรมการคุ้มครองผู้บริโภครับรองตามมาตรา 40 ถือปฏิบัติในการดําเนินการเกี่ยวกับการฟ้องคดีและการใช้สิทธิและอํานาจฟ้องของสมาคมและมูลนิธิต่อไป

          อาศัยอํานาจตามความในมาตรา 42 วรรคหนึ่ง แห่งพระราชบัญญัติคุ้มครองผู้บริโภค พ.ศ. 2522 ซึ่งแก้ไขเพิ่มเติมโดยพระราชบัญญัติคุ้มครองผู้บริโภค (ฉบับที่ 3) พ.ศ. 2556 คณะกรรมการคุ้มครองผู้บริโภคจึงวางระเบียบไว้ ดังต่อไปนี้


ข้อ ๑ ระเบียบนี้เรียกว่า “ระเบียบคณะกรรมการคุ้มครองผู้บริโภค ว่าด้วยการดําเนินการเกี่ยวกับการฟ้องคดีและการใช้สิทธิและอํานาจฟ้องของสมาคมหรือมูลนิธิ พ.ศ. 2560”


ข้อ ๒ ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป


ข้อ ๓ ให้ยกเลิกระเบียบคณะกรรมการคุ้มครองผู้บริโภค ว่าด้วยการดําเนินการของสมาคมเกี่ยวกับการฟ้องคดีและการใช้สิทธิและอํานาจฟ้องของสมาคม พ.ศ. 2540


ข้อ ๔ ในระเบียบนี้

          “สมาคม” หมายความว่า สมาคมที่คณะกรรมการคุ้มครองผู้บริโภครับรองตามมาตรา 40

          “มูลนิธิ” หมายความว่า มูลนิธิที่คณะกรรมการคุ้มครองผู้บริโภครับรองตามมาตรา 40

          “ผู้ดําเนินคดี” หมายความว่า ผู้ดําเนินคดีตามกฎกระทรวงการยื่นคําขอและการรับรองสมาคมและมูลนิธิเกี่ยวกับการคุ้มครองผู้บริโภค พ.ศ. 2560


หมวด ๑ การดําเนินการของสมาคมและมูลนิธิเกี่ยวกับการฟ้องคดี

----------------------------------------


ข้อ ๕ ให้สมาคมและมูลนิธิส่งรายงานการประชุมของสมาคมและมูลนิธิที่มีการแต่งตั้งกรรมการขึ้นใหม่ทั้งชุด การเปลี่ยนแปลงกรรมการ หรือการแก้ไขเพิ่มเติมข้อบังคับ ให้สํานักงานคณะกรรมการคุ้มครองผู้บริโภคทราบภายในเจ็ดวันนับแต่วันที่รับทราบการจดทะเบียน เมื่อสมาคมหรือมูลนิธิมีเหตุต้องเลิกตามประมวลกฎหมายแพ่งและพาณิชย์ ให้คณะกรรมการของสมาคมหรือมูลนิธิที่อยู่ในตําแหน่งขณะมีการเลิกสมาคมหรือมูลนิธิแจ้งสํานักงานคณะกรรมการคุ้มครองผู้บริโภคทราบภายในสิบสี่วันนับแต่วันที่มีการเลิกสมาคมหรือมูลนิธิ


ข้อ ๖ ให้สมาคมและมูลนิธิรายงานงบดุลแสดงสินทรัพย์ หนี้สิน และบัญชีรายรับรายจ่าย รวมทั้งผลการดําเนินคดีของสมาคมและมูลนิธิในรอบปีที่ผ่านมา ไปยังสํานักงานคณะกรรมการคุ้มครองผู้บริโภคภายในสามสิบวันนับแต่วันที่มีการประชุมใหญ่


หมวด ๒ การใช้สิทธิและอํานาจฟ้องของสมาคมและมูลนิธิ

-------------------------------------


ข้อ ๗ ในการพิจารณาดําเนินคดีที่เกี่ยวกับการละเมิดสิทธิของผู้บริโภคตามมาตรา 41 คณะกรรมการของสมาคมและคณะกรรมการของมูลนิธิต้องดําเนินการให้มีการรวบรวมพยานหลักฐานทุกชนิดให้เพียงพอ การลงมติให้ฟ้องหรือไม่ฟ้องผู้ประกอบธุรกิจ ให้คณะกรรมการของสมาคมและคณะกรรมการของมูลนิธิพิจารณาจากพยานหลักฐานและความเห็นของผู้ดําเนินคดีตามข้อ 8 โดยสุจริตและมีเหตุผลอันสมควร  ทั้งนี้ ให้คํานึงถึงประโยชน์ของผู้บริโภคโดยส่วนรวม สิทธิของบุคคลในการประกอบกิจการ และความเสียหายที่อาจเกิดขึ้นแก่ผู้บริโภคและผู้ประกอบธุรกิจเป็นสําคัญ

          การลงมติให้ฟ้องหรือไม่ฟ้องผู้ประกอบธุรกิจตามวรรคหนึ่ง ให้สมาคมและมูลนิธิแจ้งมติพร้อมเหตุผลอย่างชัดเจนประกอบด้วย ให้สํานักงานคณะกรรมการคุ้มครองผู้บริโภคทราบภายในสิบห้าวันนับแต่วันลงมติดังกล่าว


ข้อ ๘ คณะกรรมการของสมาคมและคณะกรรมการของมูลนิธิต้องมอบหมายให้ผู้ดําเนินคดีตามบัญชีรายชื่อผู้ดําเนินคดีที่สมาคมและมูลนิธิแจ้งไว้กับสํานักงานคณะกรรมการคุ้มครองผู้บริโภค เพื่อทําหน้าที่ดําเนินคดีเกี่ยวกับการละเมิดสิทธิผู้บริโภค

          ให้สมาคมและมูลนิธิรายงานการเปลี่ยนแปลงบัญชีรายชื่อผู้ดําเนินคดีให้สํานักงานคณะกรรมการคุ้มครองผู้บริโภคทราบภายในสามสิบวันนับแต่วันที่มีการเปลี่ยนแปลง


ข้อ ๙ ในกรณีที่ผู้บริโภคขอให้สมาคมหรือมูลนิธิเรียกทรัพย์สินและค่าเสียหายแทนตน สมาคมหรือมูลนิธิต้องช่วยผู้บริโภคดังกล่าวในการจัดทําหนังสือมอบหมายให้เรียกทรัพย์สินและค่าเสียหาย โดยมีพยานลงลายมือชื่อรับรองอย่างน้อยสองคน


ข้อ ๑๐ เมื่อสมาคมหรือมูลนิธิได้ยื่นฟ้องคดีใดแล้ว ให้สมาคมหรือมูลนิธิดําเนินการส่งสําเนาคําฟ้องให้สํานักงานคณะกรรมการคุ้มครองผู้บริโภคทราบภายในสามสิบวันนับแต่วันยื่นคําฟ้อง


ข้อ ๑๑ ถ้าสมาคมหรือมูลนิธิจะถอนฟ้องคดีใด ต้องแจ้งให้สํานักงานคณะกรรมการคุ้มครองผู้บริโภคทราบล่วงหน้าไม่น้อยกว่าเจ็ดวัน

          ในกรณีที่สมาคมหรือมูลนิธิได้ทําการประนีประนอมยอมความกับคู่ความอีกฝ่ายหนึ่ง ให้สมาคม หรือมูลนิธิมีหนังสือแจ้งสํานักงานคณะกรรมการคุ้มครองผู้บริโภคทราบภายในเจ็ดวันนับแต่วันที่ได้ประนีประนอมยอมความ

          ในการดําเนินการตามวรรคสอง เมื่อศาลได้มีคําพิพากษาตามที่สมาคมหรือมูลนิธิได้ทําการประนีประนอมยอมความกับคู่ความอีกฝ่ายหนึ่ง ให้สมาคมหรือมูลนิธินั้นรีบส่งสําเนาคําพิพากษาและสัญญาประนีประนอมยอมความดังกล่าวให้สํานักงานคณะกรรมการคุ้มครองผู้บริโภคทราบโดยเร็ว

          การดําเนินการตามวรรคหนึ่งและวรรคสองให้สมาคมหรือมูลนิธิ แนบสําเนาหนังสือแสดงความยินยอมให้ถอนฟ้องหรือประนีประนอมยอมความของผู้บริโภคมาด้วย


ข้อ ๑๒ ในการฟ้องคดี สมาคมและมูลนิธิจะเรียกเงินหรือทรัพย์สินใดจากผู้บริโภคไม่ได้ เว้นแต่ ค่าพาหนะเดินทาง ค่าคัดถ่ายเอกสาร ค่าพิมพ์เอกสาร ค่าฤชาธรรมเนียม และค่าใช้จ่ายอื่น ๆ ซึ่งต้องชําระต่อศาล


ข้อ ๑๓  เพื่อประโยชน์ในการดําเนินคดีแทนผู้บริโภค สมาคมและมูลนิธิอาจขอรับการสนับสนุนจากสํานักงานคณะกรรมการคุ้มครองผู้บริโภคได้


ข้อ ๑๔ ให้สมาคมหรือมูลนิธิแจ้งความคืบหน้าเกี่ยวกับผลการดําเนินคดีให้ผู้บริโภคทราบด้วย


ข้อ ๑๕ เมื่อได้มีคําพิพากษาหรือคําสั่งในคดีที่สมาคมหรือมูลนิธิได้ยื่นฟ้องแล้ว ให้สมาคมหรือมูลนิธิส่งสําเนาคําพิพากษาหรือคําสั่งนั้นให้สํานักงานคณะกรรมการคุ้มครองผู้บริโภคทราบภายในสี่สิบห้าวันนับแต่วันที่ศาลมีคําพิพากษาหรือคําสั่ง เว้นแต่มีเหตุจําเป็นไม่สามารถดําเนินการภายในระยะเวลาดังกล่าวได้ ให้สมาคมหรือมูลนิธินั้นแจ้งสํานักงานคณะกรรมการคุ้มครองผู้บริโภคทราบ และให้รีบส่งสําเนาคําพิพากษาหรือคําสั่งนั้นโดยเร็วเมื่อพ้นเหตุจําเป็นดังกล่าว


ข้อ ๑๖ เมื่อคดีถึงที่สุดแล้ว บรรดาค่าเสียหายที่สมาคมหรือมูลนิธิได้รับไว้อันเนื่องมาจากการดําเนินคดีของสมาคมหรือมูลนิธิโดยได้รับมอบหมายจากผู้บริโภคต้องส่งให้แก่ผู้บริโภคภายในสิบห้าวันนับแต่วันที่ได้รับค่าเสียหายนั้น แล้วแจ้งให้สํานักงานคณะกรรมการคุ้มครองผู้บริโภคทราบโดยเร็ว


ข้อ ๑๗ ในกรณีที่สมาคมหรือมูลนิธิไม่ปฏิบัติตามระเบียบนี้หรือมีพฤติการณ์ปรากฏว่าได้ดําเนินการฟ้องคดีโดยไม่สุจริต คณะกรรมการคุ้มครองผู้บริโภคอาจพิจารณาเพิกถอนการรับรองสมาคม หรือมูลนิธิดังกล่าวได้


ผู้มีอํานาจลงนาม -                                                                                       ประกาศ ณ วันที่ 27 กรกฎาคม พ.ศ. 2560

 

                                                                                                   ออมสิน  ชีวะพฤกษ์

                                                                                      รัฐมนตรีประจําสํานักนายกรัฐมนตรี

                                                                                      ประธานกรรมการคุ้มครองผู้บริโภค